## Uredba o unutarnjem ustrojstvu Ministarstva za europske integracije

### NN 24/2000 (28.2.2000.), Uredba o unutarnjem ustrojstvu Ministarstva za europske integracije

# VLADA REPUBLIKE HRVATSKE

**424**

Na temelju članka 60. stavaka 1. i 2. Zakona o sustavu
državne uprave (»Narodne novine«, br. 75/93, 48/99
i 15/2000), Vlada Republike Hrvatske je na sjednici održanoj
24. veljače 2000. godine, donijela

## UREDBU

### O UNUTARNJEM USTROJSTVU MINISTARSTVA ZA EUROPSKE INTEGRACIJE

I. OPĆE ODREDBE

Članak 1.

Ovom Uredbom uređuje se unutarnje ustrojstvo Ministarstva
za europske integracije (u daljnjem tekstu: Ministarstvo), nazivi
upravnih organizacija i drugih ustrojstvenih jedinica u sastavu
Ministarstva, njihov djelokrug i način upravljanja, te
okvirni broj državnih službenika i namještenika
Ministarstva.

II. UNUTARNJE USTROJSTVO I DJELOKRUG

Članak 2.

Za obavljanje poslova iz djelokruga Ministarstva ustrojavaju se
sljedeće unutarnje ustrojstvene jedinice:

1. Kabinet ministra

2. Tajništvo Ministarstva

3. Uprava za usklađivanje pravnog sustava

4. Uprava za usklađivanje gospodarskog sustava

5. Uprava za koordinaciju programa pomoći i suradnje s Europskom
unijom

6. Uprava za informiranje, obrazovanje i prevođenje.

1. KABINET MINISTRA

Članak 3.

Kabinet ministra je posebna ustrojstvena jedinica koja za ministra
za europske integracije (u daljnjem tekstu: ministar) i njegovog
zamjenika obavlja protokolarne poslove, poslove u svezi odnosa
sa sredstvima javnog priopćavanja, te druge stručne
i administrativne poslove.

Na čelu Kabineta ministra je tajnik Kabineta.

Članak 4.

Uz Kabinet ministra predviđaju se i samostalni izvršitelji
- savjetnici ministra za posebne službene potrebe ministra.

Savjetnik ministra izrađuje stručna mišljenja
za potrebe ministra i njegova zamjenika, te obavlja i druge poslove
koje mu povjeri ministar ili njegov zamjenik.

2. TAJNIŠTVO MINISTARSTVA

Članak 5.

Tajništvo Ministarstva je posebna ustrojstvena jedinica koja
obavlja stručne i administrativne poslove vezane za: organizaciju
i koordinaciju rada ustrojstvenih jedinica, vođenje brige
o stanju kadrova u Ministarstvu i predlaganje planova stručnog
usavršavanja i osposobljavanja državnih službenika
i namještenika; nadzor nad radom državnih službenika
i namještenika te poduzimanje mjera za osiguranje učinkovitosti
na radu; uredno i pravilno korištenje imovine i sredstava
za rad; financijsko-računovodstvene poslove, te obavljanje
drugih poslova koje mu povjeri ministar.

Ustrojstvene jedinice Tajništva Ministarstva su:

1. Odjel za organizacijske, kadrovske i opće poslove

2. Odjel za financijske i računovodstvene poslove

3. Odjel za informatički sustav i informatičku dokumentaciju.

Članak 6.

Odjel za organizacijske, kadrovske i opće poslove je unutarnja
ustrojstvena jedinica koja obavlja stručne i administrativne
poslove vezane za: organizaciju i koordinaciju rada ustrojstvenih
jedinica, vođenje brige o stanju kadrova u Ministarstvu i
predlaganje planova stručnog usavršavanja i osposobljavanja
državnih službenika i namještenika; nadzor nad
radom državnih službenika i namještenika te poduzimanje
mjera za osiguranje učinkovitosti na radu; poslove pisarnice,
pismohrane, prijepisa, umnožavanja te obavlja i druge pomoćne
i tehničke poslove koje mu povjeri ministar.

Odjel za financijske i računovodstvene poslove je unutarnja
ustrojstvena jedinica koja obavlja stručne i administrativne
poslove vezane za: računovodstvo, financijsko poslovanje,
obračun plaća, te druge financijsko-računovodstvene
poslove koje mu povjeri ministar.

Odjel za informatički sustav i informatičku dokumentaciju
je unutarnja ustrojstvena jedinica koja obavlja stručne
i administrativne poslove vezane za: planiranje, razvoj i održavanje
informacijskog sustava Ministarstva; planiranje i provedbu programa
informatičkog obrazovanja službenika i namještenika;
povezivanje Ministarstva s drugim tijelima državne uprave
i lokalne samouprave te resornim institucijama i ustanovama; tehničko
održavanje internet stranice Ministarstva; izrađivanje
informatičkih programa za potrebe Ministarstva te druge
poslove koje mu povjeri ministar.

3. UPRAVA ZA USKLAÐIVANJE PRAVNOG SUSTAVA

Članak 7.

Uprava za usklađivanje pravnog sustava koordinira usklađivanje
pravnog sustava Republike Hrvatske s pravnim sustavom Europske
unije i s obvezama preuzetim međunarodnim ugovorima sklopljenim
u okviru Vijeća Europe; obavlja analizu usklađenosti
pravnog sustava Republike Hrvatske s pravnim sustavom Europske
unije i s pravnim instrumentima Vijeća Europe; predlaže
mjere radi usklađivanja zakonodavstva; prati integracijske
zakonodavne procese zemalja kandidata za članstvo u Europskoj
uniji; obavještava javnost o pravnom sustavu Europske unije
i o pravnim instrumentima Vijeća Europe te daje stručnu
pomoć radnim tijelima Vlade, tijelima državne uprave
i tijelima lokalne uprave i samouprave u usklađivanju pravnog
sustava Republike Hrvatske s pravnim sustavom Europske unije;
sudjeluje u procesu pregovaranja s Europskom unijom te daje administrativnu
i stručnu podršku tijelima uključenim u proces
pregovaranja s Europskom unijom.

U Upravi za usklađivanje pravnog sustava ustrojavaju se:

1. Odjel za Europsku uniju

2. Odjel za Vijeće Europe.

4. UPRAVA ZA USKLAÐIVANJE GOSPODARSKOG SUSTAVA

Članak 8.

Uprava za usklađivanje gospodarskog sustava koordinira aktivnosti
tijela državne uprave u cilju provođenja procesa usklađivanja
gospodarskog sustava Republike Hrvatske prema Europskoj uniji;
prati događanja u području gospodarskih politika u
Europskoj uniji i zemljama kandidatima za članstvo u Europskoj
uniji; prikuplja podatke o provedbi procesa usklađivanja gospodarskog
sustava Republike Hrvatske prema Europskoj uniji; obavlja analizu
gospodarskih posljedica integracije; sudjeluje u procesu pregovaranja
s Europskom unijom te daje administrativnu i stručnu podršku
tijelima uključenim u proces pregovaranja s Europskom unijom.

U Upravi za usklađivanje gospodarskog sustava ustrojavaju
se:

1. Odjel koordinacije i praćenja provedbe

2. Odjel analitike.

5. UPRAVA ZA KOORDINACIJU PROGRAMA POMOĆI I SURADNJE
S EUROPSKOM UNIJOM

Članak 9.

Uprava za koordinaciju programa pomoći i suradnje s Europskom
unijom u suradnji s drugim nadležnim tijelima državne
uprave koordinira i prati provedbu programa pomoći i suradnje
koji su vezani za proces približavanja i pristupanja Europskoj
uniji; predlaže mjere radi osiguranja učinkovitog
prikupljanja i korištenja programa pomoći i suradnje;
surađuje s tijelima državne uprave, tijelima lokalne
uprave i samouprave, kao i s nevladinim organizacijama, radi pružanja
pomoći pri izradi projekata i određivanju prioriteta
te optimalnih metoda korištenja programa pomoći i suradnje.

U Upravi za koordinaciju programa pomoći i suradnje s Europskom
unijom ustrojavaju se:

1. Odjel za programe u području reforme državne uprave
i razvoja lokalne samouprave

2. Odjel za programe u području gospodarstva

3. Odjel za programe u području obrazovanja.

6. UPRAVA ZA INFORMIRANJE, OBRAZOVANJE I PREVOÐENJE

Članak 10.

Uprava za informiranje, obrazovanje i prevođenje obavlja poslove
razmjene i prijenosa informacija unutar Ministarstva te između
Ministarstva i radnih tijela Vlade, tijela državne uprave
te tijela lokalne uprave i samouprave kao i nevladinih organizacija;
poslove upoznavanja i informiranja javnosti o Europskoj uniji
i Vijeću Europe; u suradnji s drugim nadležnim tijelima
državne uprave promiče obrazovanje državnih službenika
iz europskih studija i njihovo usavršavanje u očekivanju
preustroja i razvitka državne uprave za proces integriranja
Republike Hrvatske u Europsku uniju; provođenje programa stipendiranja
poslijediplomskih europskih studija u inozemstvu; poticanje i
podupiranje uvođenja predmeta koji se odnose na pitanja europskih
integracija u programe hrvatskih škola, visokih učilišta
i sveučilišta te poticanje osnivanja specijaliziranih
poslijediplomskih europskih studija; uspostavu međunarodnog
centra za obuku državnih službenika iz zemalja regije;
obavlja poslove prevođenja unutar Ministarstva; koordinira
aktivnosti koje se provode u Republici Hrvatskoj u području
prevođenja relevantnih dokumenata Europske unije i Vijeća
Europe te propisa Republike Hrvatske na službene jezike Europske
unije.

U Upravi za informiranje, obrazovanje i prevođenje ustrojavaju
se:

1. Odjel za informiranje

2. Odjel za obrazovanje

3. Odjel za prevođenje.

III. UPRAVLJANJE MINISTARSTVOM I UNUTARNJIM USTROJSTVENIM
JEDINICAMA U MINISTARSTVU

Članak 11.

Ministar predstavlja Ministarstvo i upravlja njegovim radom.

Zamjenik ministra zamjenjuje ministra u slučaju njegovog
izbivanja ili spriječenosti, te obavlja i druge poslove
koje mu povjeri ministar.

Ukoliko zamjenik ministra nije imenovan, ministra će zamjenjivati
pomoćnik ministra kojeg odredi ministar.

Radom uprava Ministarstva upravljaju pomoćnici ministra
- ravnatelji.

Radom Tajništva Ministarstva upravlja tajnik Ministarstva.

Radom odjela upravljaju načelnici odjela.

Radom Kabineta ministra upravlja tajnik Kabineta ministra.

Članak 12.

Zamjenik ministra odgovoran je za svoj rad ministru i Vladi.

Tajnik Ministarstva te pomoćnici ministra - ravnatelji odgovorni
su za svoj rad ministru.

Načelnici odjela odgovorni su za svoj rad pomoćniku
ministra - ravnatelju, tajniku Ministarstva i ministru.

Članak 13.

Ovlasti i odgovornosti državnih službenika i namještenika
pobliže će se odrediti Pravilnikom o unutarnjem redu
Ministarstva.

Članak 14.

Savjetodavno tijelo ministra je Kolegij ministra.

Stalni članovi Kolegija ministra su zamjenik ministra,
tajnik Ministarstva, pomoćnici ministra, tajnik Kabineta
ministra te savjetnici ministra.

Ostali službenici Ministarstva pozivaju se na sjednice Kolegija
prema potrebi.

IV. SLUŽBENICI I NAMJEŠTENICI

Članak 15.

Poslove i zadatke iz djelokruga Ministarstva, ovisno o vrsti,
složenosti, stručnoj spremi i drugim uvjetima obavljaju
službenici i namještenici, raspoređeni u službenička
zvanja i namještenička radna mjesta u skladu sa Zakonom
o državnim službenicima i namještenicima i o plaćama
nositelja pravosudnih dužnosti i propisima donesenim na osnovu
njega.

Okvirni broj državnih službenika i namještenika
potrebnih za obavljanje poslova iz djelokruga Ministarstva nalazi
se u tabeli koja je sastavni dio ove Uredbe i koja se neće
objaviti.

V. PRIJELAZNE I ZAVRŠNE ODREDBE

Članak 16.

Pravilnik o unutarnjem redu Ministarstva donijet će ministar
u roku od 30 dana od dana stupanja na snagu ove Uredbe.

Članak 17.

Ova Uredba stupa na snagu osmog dana od dana objave u »Narodnim
novinama«.

Klasa: 023-03/00-01/08
Urbroj: 5030109-00-2
Zagreb, 24. veljače 2000.

Predsjednik
**Ivica Račan,** v.r.

Uredba, NN 24/2000-424